અડવાણીનો મોદીવિરોધ સ્વાર્થપ્રેરિત છે કે પક્ષહિતપ્રેરિત છે કે પછી બન્ને છે એ ચર્ચાનો બીજો મુદ્દો છે. એમ લાગે છે કે આમાં બન્ને તત્વ કામ કરી રહ્યાં છે. ૮૬ વર્ષની ઉંમરે વડા પ્રધાન થવા ન મળે તો કાંઈ નહીં, પણ કમસે કમ તેમને માનપાન મળવાં જોઈએ અને તેઓ કહે એ રીતે પક્ષે નિર્ણય લેવો જોઈએ એવી તેમની સ્વાભાવિક કામના છે. તેમનો વિરોધ પક્ષહિતપ્રેરિત એ રીતે છે કે તેમને ખરેખર એમ લાગે છે કે નરેન્દ્ર મોદીને કારણે BJP ૧૯૯૬ની સ્થિતિમાં ધકેલાઈ જશે. એમાં એ કદાચ લોકસભામાં સંખ્યાની દૃષ્ટિએ સૌથી મોટો પક્ષ તો હશે, પણ મિત્ર વિનાનો હશે. ૨૦૧૪માં નરેન્દ્ર મોદીને કારણે BJP સત્તાથી દૂર રહી જશે એવો તેમને ભય છે. તેમના આ ભયમાં વજૂદ છે.